Koos lastega sulistades hakkas aga k6psule silma, et taevas tõmbub aina tumedamaks ja tumedamaks. Kostis vaikset kõminat, mida k6ps algul kellegi mootorratta käivitamiseks pidas. Järsku hakkas terve ilm pimenema. Kähku pakkisid k6ps ja Triinu asjad kokku ning jooksid koos lastega auto poole. Täpselt autosse istumise hetkel kostis kõuekärgatus ning kusagilt tuli meeletu tuuleiil. Järverannas,  kohas, kus veel kümme minutit varem olid inimesed mõnusasti päikest võtnud, lendasid liiv, vesi ja männioksad läbisegi. Inimesed tormasid autodesse, lapsed süles. Autodele langes käbisid, väiksemaid männioksi ja üksikuid jämedaid vihmapiisku. Sel ajal, kui k6psu pere juba Elvast välja Tartu poole keeras, avanesid juba taevaluugid täielikult - virutati sellise lahmaka vihma, et auto klaasipuhastajad ei suutnud sõitmiseks piisavat selget pilti teha.